B4-0963, 0979, 0983, 1003, 1007 και 1011/95

Ψήφισμα σχετικά με την κατάσταση στο Θιβέτ και την εξαφάνιση του εξαετούς Panchen Lama

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του με θέμα την κατοχή του Θιβέτ και την καταπίεση αυτού του λαού από τις κινεζικές αρχές,

Α. ανησυχώντας ιδιαιτέρως εξαιτίας των πληροφοριών περί απαγωγής ενός εξαετούς Θιβετιανού, του Gedhun Choekyi Nyima, και των γονέων του από τις κινεζικές αρχές ολίγον χρόνο μετά την αναγνώρισή του ως τελευταίας ενσαρκώσεως του δεύτερου σε σημασία πνευματικού ηγέτη του Θιβέτ, του αποθανόντος το 1989 Panchen Lama, από τον Δαλάι Λάμα,

Β. θεωρώντας ότι καθ' όλη τη διάρκεια της ιστορίας του το Θιβέτ επέτυχε να διατηρήσει εθνική, πολιτιστική και θρησκευτική ταυτότητα που διαφέρει από εκείνη της Κίνας, έως ότου άρχισε η υπονόμευση του στοιχείου αυτού μετά την κινεζική εισβολή,

Γ. επιβεβαιώνοντας το παράνομο της εισβολής και κατοχής του Θιβέτ από τη Λαϊκή Δημοκρατία της Κίνας και λαμβάνοντας υπόψη ότι προ της κινεζικής εισβολής το 1950 το Θιβέτ είχε αναγνωρισθεί de facto από διάφορα κράτη και ότι αποτελεί κατεχόμενο έδαφος σύμφωνα με τις αρχές του Διεθνούς Δικαίου και τα ψηφίσματα των Ηνωμένων Εθνών[semigr ]

Δ. καταδικάζοντας την προσπάθεια καταστροφής της θιβετιανής ταυτότητας από τις κινεζικές αρχές, κυρίως μέσω μιας πολιτικής μαζικού εποικισμού Κινέζων στο Θιβέτ, αναγκαστικών στειρώσεων και εκτρώσεων των γυναικών, πολιτικών, θρησκευτικών και πολιτισμικών διώξεων καθώς και του εκ-κινεζισμού της διοίκησης του Θιβέτ,

1. καλεί τις κινεζικές αρχές να εξασφαλίσουν την άμεση απόλυση του Gedhun Choekyi Nyima και της οικογένειάς του και να τους επιτρέψουν να επιστρέψουν στο χωριό τους[semigr ]

2. καλεί την κινεζική κυβέρνηση να θέσει τέρμα στην πρακτική των παραβιάσεων των δικαιωμάτων του ανθρώπου, να εγγυηθεί τον σεβασμό των θεμελιωδών δικαιωμάτων των λαών και των ατόμων στο Θιβέτ και να διακόψει αμέσως τις επισήμως ενθαρρυνόμενες μετακινήσεις κινεζικών πληθυσμών στο Θιβέτ[semigr ]

3. καλεί την Επιτροπή και το Συμβούλιο να προβούν σε διάβημα ενώπιον των κινεζικών αρχών για να τονίσουν πόσο η συνεχιζόμενη καταπίεση του θιβετιανού λαού αποβαίνει εις βάρος των σχέσεων ανάμεσα στην Ευρωπαϊκή Ένωση και τη Λαϊκή Δημοκρατία της Κίνας[semigr ]

4. ζητεί αφενός από τα θεσμικά όργανα της Ευρωπαϊκής Ένωσης να ευνοήσουν κάθε πρωτοβουλία με στόχο τη διευθέτηση του προβλήματος Κίνας - Θιβέτ μέσω του πολιτικού διαλόγου και αφετέρου από την κυβέρνηση της Κίνας και την εξόριστη κυβέρνηση του Θιβέτ να δρομολογήσουν διαπραγματεύσεις προς αυτή την κατεύθυνση[semigr ] στο πλαίσιο αυτό δηλώνει ότι στηρίζει τις προσπάθειες που καταβάλλει ο Δαλάι Λάμα προς την με ειρηνικά μέσα αποκατάσταση της πολιτιστικής και θρησκευτικής ελευθερίας του θιβετιανού λαού καθώς και της πολιτικής αυτονομίας του[semigr ]

5. εκφράζει την υποστήριξή του προς το λαό του Θιβέτ και επιθυμεί την εγκαθίδρυση σχέσεων διαρκείας ανάμεσα στο εξόριστο Θιβετιανό Κοινοβούλιο και το Ευρωπαϊκό Κοινοβούλιο[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση της Κίνας, την αυτού αγιότητα τον Δαλάι Λάμα και το εξόριστο κοινοβούλιο του Θιβέτ καθώς και τον Γενικό Γραμματέα των Ηνωμένων Εθνών.